《述实录》
宋代·耶律铸

承天圣祖开天业，四海为家尽臣妾。规模宏远古无比，统绪岂惟垂万叶。

朅来海水不扬波，向见灵河已清澈。除天所覆乐心戴，愈见人情皆感切。

折冲猛锐尽陈力，骨鲠贞良咸就列。恭行天罚攘搀枪，著就鲸鲵殊剪截。

列圣未出无名师，历世弥光先圣烈。推亡固存非一国，迷不知时非俊杰。

世许青野食前言，不若犬偷及鼠窃。诬天复敢拘行人，妄专狙诈誇明哲。

国犹摄生贵处顺，水背流时源易竭。即今日削尽疆场，其势得无忧迫胁。

若然仍不畏天威，曷异螳螂怒当辙。未知其可将蛮触，相与区区较优劣。

武王问罪挥天戈，徵发诸军自崙碣。翠华遥下五云来，辄报锦城氛祲灭。

扈跸貔貅三十万，争欲先驱埽妖孽。搏熊攫豹捷飞猱，赴险蹈虚矜胆决。

纷驰传檄启途使，英荡辅之龙虎节。悬崖万仞入云端，前马不行应气摄。

虹梁缥缈驾层霄，高兴动人殊可悦。若非由蜀道登天，岂与飞仙得相接。

腾倾湍瀑翻惊涛，怒震横流还送折。千岩万壑殷晴雷，捲起千堆万堆雪。

飞阁尤非地上行，剑门呼似天中裂。壁立千寻冷翠屏，碧霞城拥清都阙。

振衣直上玉女台，下视烟尘望吴越。五丁碎徙青黛山，万簇蚕丛乱堆叠。

金城虽包裹全蜀，胜负莫非由勇怯。孰云无所骋骁骑，闭口势何劳捕舌。

天衷应未诱蚩萌，堪叹颛蒙与天绝。宁知皇化如时雨，欲济迷津作舟楫。

会闻蓬阆朝真仙，箪食壶浆尽迎谒。纷纷诸将无虚日，争奏归明争献捷。

旌门敕树受降旌，异致穷民遂安帖。莫如天欲降何如，英猷一旦为虚设。

无雷东陊孤山峰，惊风西捲旂杆折。龙桥忽焉悉中圮，夔鼓鼛然寻亦歇。

忍令飞驾鼎湖龙，持拔龙髯堕尘劫。笛声唤得梦回来，梅梢犹印西窗月。

作者简介：耶律铸（1221—1285年），字成仲， 元初大臣。耶律楚材子，其母为汉人苏氏。1244年耶律楚材死后，他任中书省事，上疏历代德政合于时宜者八十一章。1258年，随蒙哥伐蜀。次年蒙哥死于军中，他护送蒙哥灵柩到和林，时遇汗位争夺战，选择站在忽必烈一边。1261年（世祖中统二年）为中书省左丞相。1264年（世祖至元元年）奏定法令三十七章。后去山东任职，应诏监修国史，并多次出任中书左丞相。1283年（世祖至元二十年）因罪免职。著有《双溪醉隐集》。